Document ID: 31984R0268

*****
ΚΑΝΟΝΙΣΜΟΣ (ΕΟΚ) αριθ. 268/84 ΤΗΣ ΕΠΙΤΡΟΠΗΣ
της 1ης Φεβρουαρίου 1984
για τροποποίηση του κανονισμού (ΕΟΚ) αριθ. 3676/83 για την παροχή δυνατότητας συνάψεως συμφωνητικών μακροπρόθεσμης ιδιωτικής αποθεματοποίησης ορισμένων επιτραπέζιων οίνων για την περίοδο εμπορίας 1983/84
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1595/83 (2), και ιδίως το άρθρο 7 παράγραφος 6, το άρθρο 9 παράγραφος 5 και το άρθρο 65,
Εκτιμώντας:
ότι ο κανονισμός (ΕΟΚ) αριθ. 3676/83 της Επιτροπής (3) προβλέπει στο άρθρο 3 τη δυνατότητα συνάψεως συμφωνητικών μακροπρόθεσμης αποθεματοποίησης για τον οίνο που αποτελεί το αντικείμενο συμφωνητικού βραχυπρόθεσμης αποθεματοποίησης που έχει συναφθεί πριν από την ημερομηνία ενάρξεως ισχύος του εν λόγω κανονισμού, υπό τον όρο ότι η λήξη του συμφωνητικού βραχυπρόθεσμης αποθεματοποίησης επέρχεται μετά από τις 15 Φεβρουαρίου 1984·
ότι η απαίτηση αυτή κινδυνεύει να οδηγήσει στην ύπαρξη σημαντικών αποθεμάτων κατά τη στιγμή της προσεχούς συγκομιδής· ότι, υπό τις συνθήκες αυτές, είναι σκόπιμο να πάψει να υπάρχει η απαίτηση αυτή·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 του κανονισμού (ΕΟΚ) αριθ. 3676/83 αντικαθίσταται από το ακόλουθο κείμενο:
«Άρθρο 3
Τα συμφωνητικά βραχυπρόθεσμης αποθεματοποίησης που έχουν συναφθεί πριν από την ημερομηνία ενάρξεως ισχύος του παρόντος κανονισμού λύνονται, κατόπιν αιτήσεως του ενδιαφερομένου, για την ποσότητα για την οποία ο ενδιαφερόμενος συνάπτει συγχρόνως συμφωνητικό μακροπρόθεσμης αποθεματοποίησης.
Στην περίπτωση αυτή, για την ποσότητα που καλύπτεται από συμφωνητικό μακροπρόθεσμης αποθεματοποίησης, το δικαίωμα ενισχύσεως για βραχυπρόθεσμη αποθεματοποίηση δεν καταπίπτει για την περίοδο κατά τη διάρκεια της οποίας καλύπτεται από τέτοιο συμφωνητικό.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 16 Δεκεμβρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Φεβρουαρίου 1984.

Labels: 3
17